Diari Oficial de la Generalitat Valenciana


Sumari del DOGV 2534, del 21-06-1995 (1995/835116)

ORDRE de 25 de maig de 1995, de la Conselleria de Treball i Afers Socials, per la qual es convoquen els VIII Premis a la Gestió Innovadora de les Cooperatives i Societats Anònimes Laborals Valencianes.
---------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/05/25/(3)/dof/vci/html**

### Dades del document

Número de DOGV
:   2534

Data del DOGV
:   21-06-1995

Secció del DOGV
:   DISPOSICIONS GENERALS

Número del document
:   1995/835116


Data del document
:   25-05-1995

Organisme emissor
:   Conselleria de Treball i Afers Socials

Tipus de document
:   Ordre

ORDRE de 25 de maig de 1995, de la Conselleria de Treball i Afers Socials, per la qual es convoquen els VIII Premis a la Gestió Innovadora de les Cooperatives i Societats Anònimes Laborals Valencianes.   
Les cooperatives i societats anònimes laborals s'han revelat com a fórmules que per les seues característiques peculiars, democràcia econòmica, ajuda mútua i solidaritat del seu component humà, aporten elements adequats per traure endavant projectes empresarials i servir d'instruments per a la creació d'ocupació i riquesa.  
En qualsevol cas, la viabilitat i supervivència d'aquestes formes organitzatives requereix una bona dosi d'imaginació i d'un esforç d'adaptació al difícil mercat competitiu, i cal la incorporació d'innovacions que permeten optimitzar els recursos tècnics i humans per aconseguir amb això una major eficiència dels mitjans de producció.  
Continuant amb la iniciativa d'altres anys, la Conselleria de Treball i Afers Socials considera convenient la convocatòria dels VIII Premis a la Gestió Innovadora de les Cooperatives i Societats Anònimes Laborals Valencianes, en la mesura que amb aquests es pot contribuir a potenciar la dinàmica innovadora en les empreses d'economia social.  
Per tot açò, i fent ús de les facultats que legalment m'han estat conferides per la Llei de la Generalitat Valenciana 7/1990, de 24 de desembre (DOGV del 31 de desembre), i el Decret 18/1992, de 13 de febrer, del Consell de la Generalitat Valenciana (DOGV de 13 de febrer),  
ORDENE:  
Article primer   
Es convoquen els VIII Premis a la Gestió Innovadora de les Cooperatives i Societats Anònimes Laborals Valencianes.  
Article segon  
S'aproven les bases que regiran els premis, les quals s'inclouen en l'annex I d'aquesta ordre.  
Article tercer  
S'hi estableixen tres premis: el primer amb una dotació de 800.000 pessetes, el segon amb una dotació de 450.000 pessetes i el tercer amb una dotació de 250.000 pessetes. L'import d'aquests premis es finançarà a càrrec de la línia de subvenció 411/000/95 del capítol IV del programa 322.10 de l'exercici econòmic de 1995.  
DISPOSICIó FINAL  
Aquesta ordre vigirà el mateix dia de la seua publicació al Diari Oficial de la Generalitat Valenciana.  
DISPOSICIó ADDICIONAL  
El pagament dels premis que es concedesquen quedarà condicionat al compliment de les normes vigents sobre percepció de fons públics i, en especial, a l'acreditació per part dels beneficiaris del compliment de les obligacions tributàries i amb la Seguretat Social.  
València, 25 de maig de 1995  
El conseller de Treball i Afers Socials,  
FRANCISCO JAVIER SANAHUJA SANCHIS  
ANNEX I  
Primer. Participants  
Podran optar als VIII Premis a la Gestió Innovadora les cooperatives i societats anònimes laborals valencianes, en qualsevol de les seues classes o modalitats, que hagen realitzat durant 1995 innovacions en l'àmbit de les seues tasques productives, comercials, de desenvolupament de productes, o d'altres que contribuesquen a millorar la seua posició competitiva en el mercat.  
Segon. Criteris de valoració  
Es valoraran preferentment les accions d'optimització dels recursos tècnics i humans disponibles, davant la millora derivada de l'esforç inversor en equips i instal·lacions. Entenem com a àrees possibles d'innovació, a títol enunciatiu i no excloent, les següents:  
- Desenvolupament de productes a través del disseny i redisseny.  
- Millora dels productes amb la generació de tecnologia.  
- Modernització dels processos de fabricació pel desenvolupament d'equips a mida.  
- Modernització dels processos de prestació de serveis pel desenvolupament de tècniques d'organització de recursos humans.   
- Iniciar programes de formació.  
- Implantació de sistemes de motivació.  
- Desenvolupament de mètodes per a gestió i control de qualitat.  
- Establiment de procediments d'estalvi de recursos.  
- Creació de models nous de comercialització.  
- Definició i execució de plans de comunicació i millora d'imatge.  
- Introducció de nous procediments de gestió amb el suport de noves tecnologies.  
- Desenvolupament de canals de cooperació empresarial.  
Tercer. Sol·licituds  
Les sol·licituds hauran de presentar-se abans del 2 de novembre d'enguany i aniran dirigides a la Secció de Promoció i Foment del Cooperativisme, Conselleria de Treball i Afers Socials, passeig de l'Albereda, 16, València, i es podran presentar també en qualsevol de les oficines de Caixa Popular o en els seus serveis centrals situats al Parc Tecnològic, carrer 1, sector Est, de Paterna; o en qualsevol de les formes previstes en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Les sol·licituds hauran d'anar acompanyades per la següent documentació:  
- Memòria acreditativa de la situació bàsica de la cooperativa o societat anònima laboral abans d'escometre el projecte.  
- Descripció de les accions desenvolupades.  
- Objectius que es pretenen aconseguir amb la innovació.  
- Resultats obtinguts i previstos (econòmics o d'altra índole).  
- Informació gràfica, si n'hi ha, o detalls del material utilitzat que contribuesquen a valorar la innovació.  
Quart. Selecció i adjudicació dels premis  
La selecció dels premis serà realitzada per un jurat de cinc membres integrat per representants de la Direcció General d'Ocupació i Cooperació, de la Conselleria de Treball i Afers Socials, per un altre de la Caixa Popular; per un directiu d'empresa valenciana; per un professor de la universitat i per un directiu de l'IMPIVA.  
El jurat valorarà el grau d'innovació dels projectes prenent com a referència el sector cooperatiu i de les societats anònimes laborals, i es podran deixar deserts els premis que considere oportú.   
Els acords del jurat seran adoptats per majoria de vots.  
El director general d'Ocupació i Cooperació resoldrà l'adjudicació dels premis en el sentit proposat pel jurat, i la resolució haurà de ser comunicada als interessats durant el mes de novembre de 1995.


Còpia Permalink ELI